L-UE qed tieħu aktar miżuri urġenti biex tagħmel l-aħjar użu mill-flus tal-politika ta' koeżjoni biex tgħin tindirizza l-pandemija tal-COVID-19. Illum il-Kunsill adotta t-tieni att leġislattiv f'inqas minn xahar li jemenda r-regoli dwar l-użu tal-fondi strutturali tal-UE , li jirfdu l-politika ta' koeżjoni tal-UE. Dawn il-bidliet jippermettu lill-istati membri jiffukaw mill-ġdid ir-riżorsi fuq operazzjonijiet relatati mal-kriżi. L-att, magħruf bħala l-Inizjattiva ta' Investiment fir-Rispons għall-Coronavirus Plus, ġie adottat bil-proċedura bil-miktub inqas minn tliet ġimgħat wara li l-Kummissjoni Ewropea ressqet il-proposta. Il-Parlament Ewropew ta l-approvazzjoni tiegħu fis-17 ta' April. Bl-adozzjoni urġenti u rapida tal-Inizjattiva ta' Investiment fir-Rispons għall-Coronavirus Plus (CRAII Plus), l-istati membri kollha tal-UE għal darb'oħra kkonfermaw l-unità, is-solidarjetà u l-koordinazzjoni effettiva tagħhom f'dan iż-żmien ta' kriżi serja tal-COVID-19. It-tieni sett ta' miżuri ekonomiċi jintroduċi flessibbiltà straordinarja biex jippermetti l-mobilizzazzjoni sħiħa tal-appoġġ kollu mhux utilizzat mill-Fondi Strutturali u ta' Investiment Ewropej. Huwa mfassal biex jgħin lill-istati membri jattivaw u jorjentaw aktar riżorsi għall-SMEs, l-iskemi ta' xogħol b'ħinijiet iqsar u s-setturi tal-kura tas-saħħa. B'hekk, f'dan il-mument kritiku, il-Politika ta' Koeżjoni wriet li hija kruċjali fir-rispons għall-pandemija billi ttaffi x-xokkijiet ekonomiċi, tiżgura n-negozji u tappoġġa l-impjiegi. L-eżempju tas-CRII Plus jikkonferma għal darb'oħra li l-Politika ta' Koeżjoni tista' tagħmel differenza reali fuq il-post u li l-istati membri jistgħu jegħlbu l-kriżi li għaddejja bl-isforzi komuni tagħhom. Marko Pavić, Ministru għall-Iżvilupp Reġjonali u l-Fondi tal-UE tal-Kroazja Il-bidliet jissospendu temporanjament uħud mir-regoli li jiddefinixxu l-kamp ta' applikazzjoni u l-prijoritajiet ta' programmi nazzjonali li jistgħu jiġu ffinanzjati mill-fondi varji, kif ukoll il-kondizzjonijiet li skonthom ir-reġjuni huma intitolati li jirċievu l-appoġġ. Dan jagħti lill-istati membri flessibbiltà eċċezzjonali li jittrasferixxu flus bejn il-fondi u r-reġjuni biex jissodisfaw il-ħtiġijiet partikolari tagħhom sabiex tittaffa l-ħsara soċjali u ekonomika tal-pandemija. Dan ifisser li r-riservi eżistenti kollha fil-fondi strutturali għall-2020 jistgħu jintużaw biex jindirizzaw l-effetti tat-tifqigħa. Barra minn hekk, l-istati membri ser ikunu jistgħu, għall-perjodu bejn l-1 ta' Lulju 2020 u t-30 ta' Ġunju 2021, jitolbu appoġġ finanzjarju ta' 100% mill-baġit tal-UE. F'ċirkostanzi normali, il-programmi tal-politika ta' koeżjoni huma ffinanzjati b'mod konġunt mill-baġit tal-UE u l-kontribuzzjonijiet mill-istati membri. Dawn il-miżuri bla preċedent ser jgħinu biex ineħħu mill-piż fuq il-baġits nazzjonali billi jipprovdu investiment immirat lejn il-kura tas-saħħa, l-SMEs f'diffikultà, u skemi ta' impjieg temporanju. Il-bdiewa jistgħu jibbenefikaw ukoll fil-forma ta' self favorevoli u garanziji sa €200,000 biex jgħinuhom bil-likwidità jew fil-kumpens għal telf. L-att huwa previst li jidħol fis-seħħ fl-24 ta' April 2020. Inizjattiva ta' Investiment fir-Rispons għall-Coronavirus Plus, 20 ta' April 2020 Tifqigħa tal-coronavirus COVID-19 (informazzjoni ġenerali)